钦定古今图书集成/明伦汇编/氏族典/第084卷 > 胡宗回
## 钦定古今图书集成/明伦汇编/氏族典/第084卷 > 胡宗回

按《宋史胡宿传》：“宿从子宗回，字醇夫，用荫登第，为编
修敕令官、司农寺干当公事，京西转运判官，提点刑
狱，京东陜西转运使，吏部郎中。绍圣初，以直龙图阁
知桂州，进宝文阁待制。坐系平民死，降集贤殿修撰、
知随州，改秦州、庆州，复为待制。先是，熙河将王赡下
邈川有功，帅孙路不乐，夺其兵与王愍。朝廷知之，以”
宗回代路，加直学士。时青唐瞎征内附，诏以青唐为
鄯州，邈川为湟州。未几，属羌郎阿章叛，拒官军，宗回
遣将讨之，皆败死。于是转运判官秦希甫言湟、鄯难
守，以为弃之便。事下宗回，宗回持不可。会徽宗弃鄯
州，于是任伯雨再疏其罪，夺职知蕲州。还为待制，历庆、渭、陈、延、澶州。兄宗愈入党籍，宗回亦罢郡。居亡何，
录其“坚守湟、鄯之议”，起知秦州，进枢密直学士，徙永
兴、郑州、成德军，复坐事去。大观中卒，赠银青光禄大
夫。